LT Europos Sąjungos oficialusis leidinys L 14/1

KOMISIJOS REGLAMENTAS (ES) 2016/60

2016 m. sausio 19 d.

kuriuo dėl didžiausios leidžiamosios chlorpirifoso liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,

kadangi:

(1) didžiausia leidžiamoji chlorpirifoso liekanų koncentracija (toliau – DLK) nustatyta Reglamento (EB) Nr. 396/2005 II priede ir III priedo B dalyje;

(2) remdamasi Europos Parlamento ir Tarybos reglamento (EB) Nr. 1107/2009 (2) 21 straipsniu, Komisija paprašė Europos maisto saugos tarnybos (toliau – tarnyba) atlikti toksikologinį chlorpirifoso vertinimą. Tarnybos išvados paskelbtos 2014 m. balandžio 22 d. (3);

(3) remdamasi Reglamento (EB) Nr. 396/2005 43 straipsniu, Komisija paprašė Tarnybos pateikti pagrįstą nuomonę dėl nustatytos dabartinės chlorpirifoso DLK remiantis naujomis toksikologinėmis pamatinėmis vertėmis. Tarnyba pateikė pagrįstą nuomonę 2015 m. birželio 12 d. (4);

(4) Tarnyba padarė išvadą, kad dėl dabartinės DLK, taikomos mandarinams, obuoliams, kriaušėms, persikams, valgomosioms vynuogėms, gervuogėms, avietėms, serbentams, agrastams, kiviams, ananasams, bulvėms, pomidorams, paprikoms, baklažanams, melionams, arbūzams, gūžiniams kopūstams, pekininiams kopūstams, artišokams, porams ir cukriniams runkeliams, gali kilti vartotojų apsaugos problemų. Todėl Tarnyba rekomendavo šiuose produktuose sumažinti dabartinę DLK. Ji nurodė, kad šios medžiagos naudojimas ant gervuogių, serbentų, agrastų, kivių, ananasų, bulvių, melionų, arbūzų, pekininių kopūstų ir porų nebėra pagrįstas ir kad rizikos valdytojai turi papildomai apsvarstyti šioms prekėms nustatytą DLK. Šioms prekėms DLK turėtų būti nustatyta pagal konkrečią nustatymo ribą;

(5) Komisija konsultavosi su Europos Sąjungos etaloninėmis laboratorijomis dėl pesticidų liekanų ir būtinybės pakoreguoti tam tikras nustatymo ribas. Šios laboratorijos padarė išvadą, kad dėl su tam tikromis prekėmis susijusios technikos raidos reikia nustatyti konkrečias nustatymo ribas;

(6) remiantis Tarnybos pagrįsta nuomone ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(7) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(8) todėl Reglamentas (EB) Nr. 396/2005 turėtų būti atitinkamai iš dalies pakeistas;

(9) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(10) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2016 m. rugpjūčio 10 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2016 m. sausio 19 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(3) EFSA, 2014. Conclusion on the peer review of the pesticide human health risk assessment of the active substance chlorpyrifos. EFSA Journal 2014;12(4):3640, 34 pp. doi: 10.2903/j.efsa.2014.3640.

(4) EFSA, 2015. Reasoned opinion on the refined risk assessment regarding certain maximum residue levels (MRLs) of concern for the active substance chlorpyrifos. EFSA Journal 2015;13(6):4142, 41 pp. doi:10.2903/j.efsa.2015.4142.